**Projekts 21.04.2017.**

**Saskaņā ar Nevalstisko organizāciju**

**un Ministru kabineta sadarbības memoranda**

 **īstenošanas padomes .04.2017. sēdes lēmumu**

**Par Nevalstisko organizāciju un Ministru kabineta sadarbības memoranda īstenošanas padomes deleģētu pārstāvju izvirzīšanas kārtību (t.sk. kritērijiem) dalībai dažādos sadarbības un uzraudzības mehānismos**

Nevalstisko organizāciju un Ministru kabineta sadarbības memoranda īstenošanas padome (turpmāk – Memoranda padome) saskaņā ar Ministru kabineta 2014. gada 7. janvāra noteikumiem Nr. 14 "Nevalstisko organizāciju un Ministru kabineta sadarbības memoranda īstenošanas padomes nolikums" nosaka kārtību, kādā Memoranda padomes pārstāvji tiek deleģēti dažāda līmeņa un nozīmes darba grupās, komisijās, komitejās un citos līdzdalības instrumentos, kas izveidotas nozaru ministrijās un/vai institūcijās un/ vai sadarbībā ar biedrībām un nodibinājumiem.

**Memoranda padomei atbilstoši normatīvajiem aktiem (Ministru kabineta 2009. gada 7. aprīļa noteikumi Nr. 300** "**Ministru kabineta kārtības rullis**" **un citi) un citu institūciju rakstiski izteiktam aicinājumam ir tiesības deleģēt pārstāvjus dalībai:**

1. nacionālas nozīmes lēmumu pieņemšanas un sadarbības mehānismos kā Valsts sekretāru sanāksmes, Ministru kabineta komitejas sēdes un Nacionālās trīspusējas sadarbības padomes sēdes;
2. nozaru ministriju un citu valsts pārvaldes institucionālajā sistēmā ietilpstošo iestāžu izveidotās uzraudzības komitejās un konsultatīvajās padomēs, darba grupās, vērtēšanas komisijās, kas izveidotas darbam konkrētā nozarē projektu vērtēšanas procedūras īstenošanai, konkrēta jautājuma risināšanā vai ar pārresorisku funkciju;
3. jebkādos citos sadarbības, līdzdalības un uzraudzības mehānismos, dalība kuros veicina memoranda mērķa sasniegšanu un atbilst Memoranda padomes kompetencēm.

**I nodaļa**

**Šīs nodaļas regulējums attiecas uz nacionālas nozīmes valsts pārvaldes un sadarbības mehānismiem kā Valsts sekretāru sanāksmes, Ministru kabineta komitejas un Nacionālā trīspusējas sadarbības padomes sēdes u.c.**

1. Memoranda padomes deleģētu nevalstisko organizāciju (turpmāk – NVO) pārstāvi dalībai Valsts sekretāru sanāksmēs un Ministru kabineta komitejas sēdēs ar padomdevēja tiesībām, kā arī pārstāvi Nacionālajā trīspusējās sadarbības padomē (turpmāk – NTSP) izvēlas atklātā konkursā. Konkursu organizē Memoranda padomes sekretariāts pēc lēmuma par konkursa organizēšanu pieņemšanas Memoranda padomes sēdē.
2. Pārstāvi dalībai Valsts sekretāru sanāksmēs un Ministru kabineta komitejas sēdēs ar padomdevēja tiesībām, kā arī Memoranda padomes pārstāvi NTSP Memoranda padome izvēlas uz noteiktu termiņu – gadu un sešiem mēnešiem, ja Memoranda padomes sēdē, apstiprinot pārstāvi, nav lemts citādi.
3. Pārstāvim par savu darbu jāsniedz pārskats Memoranda padomes sēdē klātienē vismaz vienu reizi sešos mēnešos vai atbilstoši Memoranda padomes izteiktajam lūgumam nākamajā Memoranda padomes sēdē, kā arī noslēdzot darbību kā Memoranda padomes deleģētam pārstāvim.
4. Memoranda padome pēc nepieciešamības papildus patstāvīgajam pārstāvim var deleģēt citus NVO pārstāvjus dalībai NTSP sēdē atbilstoši izskatāmo jautājumu specifikai. Papildus deleģējamo pārstāvju kandidatūras tiek izskatītas diskusiju procesā Memoranda padomes sēdē. Ja diskusijas nav iespējams nodrošināt Memoranda padomes sēdes laikā klātienē, tad pārstāvju izvirzīšana notiek elektroniski, izvirzot kandidātus un balsojot par atbilstošāko pārstāvi, ņemot vērā NTSP sēdes darba kārtību.
5. Pārstāvja pilnvaras var tikt pārtrauktas, ja to rakstiski lūdz viņu izvirzījusī NVO, pats pārstāvis vai Memoranda padome lemj par pārstāvja atsaukšanu. Ja pārstāvim tiek pārtrauktas pilnvaras, vispirms tiek aicināts otrs lielāko balsu skaitu saņēmušais kandidāts, kura piekrišanas gadījumā Memoranda padomē tiek pieņemts lēmums par turpmāko pārstāvi uz atlikušo sākotnējo pilnvaru termiņu. Gadījumā, ja otrs lielāko balsu skaitu saņēmušais kandidāts atsakās ieņemt pārstāvja vietu, tiek rīkots jauns konkurss. Nepieciešamības gadījumā līdz jauna kandidāta apstiprināšanai, Memoranda padome var lemt par vietas izpildītāju attiecīgo pienākumu veikšanai.
6. Katra NVO ir tiesīga izvirzīt vienu kandidātu. Izvirzīt kandidātu dalībai VSS, MKK un NTSP sēdēs ir tiesības tādai NVO, kas atbilst visiem šiem kritērijiem:
	1. NVO ir biedrība vai nodibinājums, kas reģistrēts Latvijas Republikā vismaz trīs gadus pirms konkursa izsludināšanas;
	2. pēdējā pilnajā pārskata gada laikā biedrībai vai nodibinājumam nav bijis un konkursa izsludināšanas brīdī nav Valsts ieņēmumu dienesta administrēto nodokļu un (vai) valsts sociālās apdrošināšanas obligāto iemaksu parādu; iesniedzējs nav pasludināts par maksātnespējīgu, neatrodas likvidācijas stadijā un tā saimnieciskā darbība nav apturēta vai pārtraukta;
	3. NVO darbojas visā Latvijas teritorijā;
	4. NVO darbojas plašākas sabiedrības interešu aizstāvības jomā; NVO interešu aizstāvība ir pamatdarbības joma vai tās viens no uzdevumiem statūtos noteiktā mērķa sasniegšanai ir interešu aizstāvība;
	5. NVO pēdējos 12 mēnešos vairākkārt bijusi sadarbība ar valsts pārvaldes institūcijām un sadarbības ietvaros sekmēta sabiedrības interešu aizstāvība;
	6. NVO administratīvās spējas ļauj nodrošināt informācijas izplatīšanu un citu nozares NVO iesaisti, kā arī atgriezeniskās saiknes nodrošināšanu.
7. NVO var izvirzīt tādu fizisko personu (turpmāk – kandidāts), kura atbilst šādiem kritērijiem:
	1. tai ir vismaz 18 gadu;
	2. persona ir līdzdarbojusies tiesību aktu, ES pozīciju un/vai politikas plānošanas dokumentu izstrādē.
8. Konkursu izsludina, publicējot paziņojumu Ministru kabineta tīmekļa vietnes sadaļā "Sabiedrības līdzdalība" un nosūtot paziņojumu Nevalstisko organizāciju un Ministru kabineta sadarbības memorandu parakstījušām NVO.
9. Paziņojumā norādītais pieteikšanās termiņš nedrīkst būt īsāks par divām nedēļām no konkursa izsludināšanas dienas.
10. Izvirzot kandidātu, NVO sagatavo un iesniedz šādus dokumentus:
	1. iesniegumu, kurā norādīts biedrības vai nodibinājuma nosaukums, reģistrācijas numurs, juridiskā adrese un e-pasta adrese, kā arī kandidāta vārds, uzvārds, personas kods, dzīvesvietas adrese, kontakttālrunis un e-pasta adrese;
	2. biedrības vai nodibinājuma darbības aprakstu par pēdējiem trīs gadiem (līdz 3000 zīmēm), raksturojot kā biedrības vai nodibinājuma administratīvā kapacitāte, līdzšinējā pieredze līdzdalībā valsts pārvaldē, sadarbība ar valsts pārvaldes institūcijām un citām nevalstiskajām organizācijām varēs nodrošināt sekmīgu pieteiktā kandidāta darbību kā NVO pārstāvim VSS, MKK un NTSP, informācijas izplatīšanu un citu NVO iesaisti, kā arī atgriezeniskās saiknes nodrošināšanu;
	3. kandidāta dzīvesgājumu (curriculum vitae);
	4. kandidāta motivācijas vēstuli (līdz 3000 zīmēm), kurā aprakstīta kandidāta līdzšinējā darbība nevalstiskajā sektorā un izpratne par NVO pārstāvja lomu darbojoties VSS, MKK un NTSP;
11. NVO 10. punktā minētos dokumentus iesniedz Memoranda padomes sekretariātam nosūtot uz elektroniskā pasta adresi nvo@mk.gov.lv ar norādi "Konkursam NVO pārstāvja izraudzīšanai darbam VSS, MKK vai NTSP" (atkarībā no pieteikuma veida).
12. Iesniegto pieteikumu izvērtēšanai ar Memoranda padomes lēmumu tiek izveidota komisija, kurā darbojas trīs Memoranda padomes deleģēti pārstāvji.
13. Katrs konkursa komisijas loceklis individuāli vērtē iesniegtos pieteikumus saskaņā ar šādiem kritērijiem:

|  |  |
| --- | --- |
| Kritērijs | Maksimālais punktu skaits |
| NVO administratīvā kapacitāte informācijas aprites (komunikācijas) nodrošināšanai ar citām NVO, kā arī atgriezeniskās saiknes nodrošināšanai | 3 |
| NVO pieredze līdzdalībā valsts pārvaldē un sadarbībā ar valsts pārvaldes institūcijām | 3 |
| NVO pieredze sadarbības veicināšanā starp vairākām NVO | 3 |
| Kandidāta līdzšinējā darbība NVO sektorā | 3 |
| Kandidāta pieredze NVO sadarbības veicināšanā un atgriezeniskās saiknes nodrošināšanā | 3 |
| Kandidāta pieredze atzinumu/viedokļu sniegšanā par tiesību aktiem, tiesību aktu un/vai attīstības plānošanas dokumentu izstrādē, darbībā valsts un/vai pašvaldību institūciju darba grupu sastāvā) | 3 |
| **Kopā:** | **15** |

1. Par komisijas vērtējumā labākajiem trīs kandidātiem, kuri ieguvuši lielāko punktu skaitu, tiek organizēta balsošana, nosūtot paziņojumu Nevalstisko organizāciju un Ministru kabineta sadarbības memorandu parakstījušām NVO. Vienlaikus Ministru kabineta tīmekļa vietnē tiek ievietota un ir pieejama informācija par kandidātiem un tos izvirzījušajām NVO (pieteikuma dokumenti).
2. Komisija pieņem lēmumu par NVO pārstāvja VSS, MKK un NTSP sēdēs izvirzīšanu apstiprināšanai Memoranda sēdē, balstoties uz konkursa rezultātiem un NVO balsojuma rezultātiem.
3. Memoranda padome divus mēnešus pirms termiņa beigām sāk jauna pārstāvja izvēlēšanas procedūru.

**II nodaļa**

**Šīs nodaļas regulējums attiecās uz nozaru ministriju un citu valsts pārvaldes institucionālajā sistēmā ietilpstošo iestāžu izveidotās uzraudzības komitejās un konsultatīvajās padomēs, darba grupās, vērtēšanas komisijās, kas izveidotas darbam konkrētā nozarē, projektu vērtēšanas procedūras īstenošanai, konkrēta jautājuma risināšanā vai ar pārresorisku funkciju.**

1. Saņemot valsts pārvaldes iestādes lūgumu deleģēt Memoranda padomes pārstāvi komitejā, padomē, darba grupā, vērtēšanas komisijā (turpmāk – iesaistes formāts) Memoranda padomes sekretariāts izvērtē šo lūgumu saskaņā ar Memoranda kopējiem mērķiem un informē Memoranda padomi par saņemto lūgumu deleģēt pārstāvi.
2. Darbam iepriekšminētajos iesaistes formātos pārstāvis tiek izvēlēts atbilstoši kompetencei un pieredzei noteiktajā jomā, nepieciešamības gadījumā Memoranda padomes sekretariātam lūdzot iestādei papildus informāciju, ja nav skaidri norādīti dalības nosacījumus (mērķi, darbības principi, termiņi u.c.).
3. Pēc Memoranda padomes lēmuma deleģēt pārstāvi darbam iesaistes formātā, NVO izvirza kandidātus nosūtot pieteikumus Memoranda padomes sekretariātam uz elektroniskā pasta adresi nvo@mk.gov.lv ar norādi "Konkursam NVO pārstāvja izraudzīšanai darbam.... " (atkarībā no pieteikuma veida), klāt pievienojot arī izvirzītā kandidāta dzīvesgājumu (*curriculum vitae*);
4. Par izvirzītajām kandidatūrām tiek diskutēts Memoranda padomes sēdē, nepieciešamības gadījumā uzaicinot sēdē piedalīties nevalstisko organizāciju izvirzītos kandidātus vai tos izvirzījušās nevalstiskās organizācijas. Memoranda padome pieņem lēmumu par pārstāvja izvirzīšanu dalībai iesaistes formātā.
5. Pārstāvis par progresu ziņo Memoranda padomei pēc tās pieprasījuma, ja iesaistes formāta ilgums pārsniedz vienu gadu, ziņots tiek vienu reizi gadā, ja iesaistes formāts darbojas līdz vienam gadam, tad Memoranda padomes pārstāvis ziņo Memoranda padomei brīdī, kad iesaistes formāta darbība tiek izbeigta.

**III nodaļa**

**Citi pārstāvji sadarbības, līdzdalības un uzraudzības mehānismos vai grupās, kas veicina memoranda mērķa sasniegšanu un atbilst padomes kompetencēm, tiek ievēlēti saskaņā ar atsevišķu memoranda padomes akceptētu kārtību katram konkrētajam gadījumam**.